|  |  |  |  |
| --- | --- | --- | --- |
| Rīgā | 27.04.2022 | Nr. | 3.3. / 6505 |

Sadarbības partneriem pēc pievienotā saraksta

Par būvizmaksu pieaugumu un līgumcenas pārskatīšanu

VSIA “Latvijas Valsts ceļi” (turpmāk – LVC) atkārtoti ir saņemtas sadarbības partneru vēstules par būvizmaksu pieaugumu, kas apgrūtina būvdarbu līgumu izpildes iespējas un būvdarbu sezonas uzsākšanu, un aicinājumu vienoties par līguma cenas pārskatīšanu un sadārdzinājuma kompensēšanu.

LVC ir izvērtējuši:

* Jūsu lūgumu pārskatīt piedāvātās līgumcenas dēļ krīzes, kas radusies dēļ Krievijas iebrukuma Ukrainā;
* Iepirkumu uzraudzības biroja skaidrojumu par līgumu vadību krīzes apstākļos;
* uzņemto saistību apmēru un savas finanšu iespējas tās pildīt;
* izejmateriālu cenu pieaugumu un plānoto cenu attīstību.

Pamatojoties uz iepriekšminēto, informējam, ka LVC sadarbībā ar biedrību “Latvijas ceļu būvētājs” šobrīd konceptuāli ir vienojusies par iespēju veikt atsevišķu būvmateriālu (tērauds un bitumens) vienības cenu pārskatīšanu līgumiem, kam piedāvājumi ir atvērti līdz š.g. 24. februārim. Bitumena cenu izmaiņu ietekme tiks pārskatīta asfaltbetona izbūves un virsmas apstrādes darbu pozīcijās, tērauda cenu izmaiņu ietekme tiks pārskatīta stiegrojuma izbūves un tērauda barjeru uzstādīšanas darbu pozīcijās. Tāpat šobrīd tiek turpinātas diskusijas par dīzeļdegvielas sadārdzinājuma ievērtēšanu noteiktās darbu pozīcijās.

Attiecībā uz termiņa pagarinājuma iespējamību, informējam, ka LVC izskatīs termiņa pagarinājuma iesniegumus, gadījumos, kad dokumentāli tiks pamatots, ka līguma izpilde nav iespējama līgumā noteiktā termiņā, dēļ ģeopolitiskās situācijas radītās izejmateriālu un preču nepieejamības vai piegāžu kavējumiem, par laiku, kas nepārsniedz to, kas nepieciešams attiecīgo piegāžu saņemšanai, ievērojot arī kavējumu pamatoto ietekmi uz saistītajiem procesiem.

LVC informē, ka līgumcenas vienības cenu pārskatīšana un līguma grozījumu slēgšana tiks uzsākta, nekavējoties pēc gala lēmuma pieņemšanas un saskaņošanas saistītās institūcijās, par ko sniegsim atbildi, norādot konkrētus pielietotos sadārdzinājuma kompensēšanas indeksus. Darba pozīciju vienības cenu pārskatīšanas rezultātā līgumcenas pieaugums netiks pārsniegts vairāk kā 15% no sākotnējās līgumcenas, jebkāds reālais sadārdzinājums virs 15% būs paša būvnieka risks.

Gadījumā, ja nepiekrītat ierosinātajiem līguma cenu izmaiņu grozījumiem, jo nevarat izpildīt līgumu par piedāvātajām līgumcenām dēļ izejmateriālu cenu neparedzēta pieauguma, LVC kā pasūtītājs pieļaus atkāpties no līguma bez soda sankcijām, t.i. netiks piemērots līgumsods un LVC neprasīs atlīdzību no līguma saistību izpildes garantijas, tikai līgumos, kur darbu izpilde nav uzsākta. Līgumos, kur darbu izpilde ir uzsāktu, līguma izbeigšana iespējama līgumā noteiktā kārtībā.

Ar šo sniedzam vienotu atbildi uz visiem sadarbības partneru saņemtajiem iesniegumiem par nepieciešamām izmaiņām līgumā, un norādām, ka no LVC puses vienības cenu pārskatīšanā tiks nodrošināta vienota, pārbaudāma un caurskatāma pieeja visiem līgumu partneriem.

|  |  |  |
| --- | --- | --- |
| Valdes priekšsēdētājs |  | M. Lazdovskis |
|  |  |  |

|  |  |
| --- | --- |
| |  | | --- | | Dokuments ir parakstīts ar drošu elektronisko parakstu un satur laika zīmogu. | |

Valnere 67028123

Sanita.Valnere@lvceli.lv